Elsebeth Gerner Nielsen (RV), 2003-02-07:
Der er mange gode ideer i forslaget, og jeg vil gennemgå dem alle 10 og kort forholde mig til, hvordan Det Radikale Venstre står.
Til det første punkt: Vi synes, at Dansk Røde Kors gør et glimrende stykke arbejde.
Det er der også en række kommuner der gør, men vi synes egentlig, der skal være mulighed for, at både Dansk Røde Kors og kommunerne tager sig af opgaver vedrørende asylansøgerne.
Til punkt to: Vi er enige i, at det vil være klogt at lave et råd, som opsamler erfaringer for samarbejdet mellem asylmyndigheder og kommunerne.
I det hele taget tror jeg, det kunne være en god idé, at vi fik en institution, som ikke havde anden opgave end at opsamle de gode erfaringer og videreformidle erfaringerne og også lave rådgivning a la det, vi snakkede om for et stykke tid siden omkring udrykningshold, altså: Hvad er det, der vil kunne erstatte udrykningsholdet?
Og for det tredje er vi sådan delvis enige i, at det kunne være en god idé, at kommunerne overtager flere opgaver i forhold til asylansøgerne, men også kun delvis.
Jeg tror, der er en række problemer, som kommunerne ganske enkelt ikke kan håndtere, og at det er klogt at lade dem blive hos asylmyndighederne.
Det samme gælder punkt fire.
Vi synes ikke umiddelbart, det er en god idé, at alle asylansøgeres børn skal ud i den almindelige folkeskole.
Jeg tror, der er mange børn, der simpelt hen ikke vil være egnede til det og som har brug for at være sammen med andre børn.
Men selvfølgelig skal tilbuddet stå åbent, og så vidt jeg forstår, er det allerede sådan.
Til det femte punkt: Vi er selvfølgelig enige i, at der skal laves særlige tilbud til handicappede og mennesker, som har særlige behov, og til det sjette punkt forholder vi os på samme måde, som vi forholdt os til regeringens forslag omkring obligatorisk dansk og samfundskundskab. Jeg vil gerne gentage: Jeg kan ikke umiddelbart se, at der er nogen grund til at lave obligatorisk danskundervisning for alle asylansøgere.
Jeg synes, at der skal være et tilbud, og at der skal være en valgmulighed mellem dansk og engelsk.
Og til det syvende om at styrke kvaliteten af den tolkebistand, der ydes til asylansøgere: Ja, det haster utrolig meget, dels med at vi får uddannet nogle flere tolke, dels med at sikre, at vi faktisk bruger uddannede tolke alle steder.
Jeg tror faktisk, det er et meget større problem, end vi regner med, at der er en række myndigheder, der ikke bruger uddannede tolke.
Dermed risikerer vi måske, at der sker nogle fejloversættelser, som er katastrofale både for det danske samfund og for de mennesker, der får tolkningen.
Og det ottende: Vi er enige i, at asylcentrene skal sikre, at alle asylansøgere får så gode betingelser som overhovedet muligt.
Det er en god idé at lave en handlingsplan.
Til det niende punkt: Ja, selvfølgelig er vi enige i, at der skal være mulighed for, at asylansøgere kan søge arbejde på det ordinære arbejdsmarked, som vi også snakkede om tidligere i dag.
Og om forkortelse af sagsbehandlingstiden: Det er rigtigt, at den tidligere regering ikke gjorde nok, men det er jo ikke en undskyldning for, at den nuværende heller ikke skal gøre nok.
Så derfor er der al mulig grund til at satse på at begrænse sagsbehandlingstiden i asylsager, sådan at vi faktisk får de mennesker, der ikke skal blive i Danmark, ud af landet så hurtigt som overhovedet muligt.
Det betyder så også, at vi ikke får det problem, som integrationsministeren gentagne gange har påpeget, nemlig at vi får nogle asylansøgere ud på arbejdsmarkedet, som så på et senere tidspunkt bliver afvist.
For hvis vi nu siger, at der må gå 3 måneder, inden man kan søge arbejde på det ordinære arbejdsmarked, så må man sige, at så burde sagsbehandlingen så at sige være afsluttet.